Diari Oficial de la Generalitat Valenciana


Sumari del DOGV 6331, del 12-08-2010 (2010/8554)

RESOLUCIÓ de 9 de juliol de 2010, de la consellera de Justícia i Administracions Públiques, per la qual es ratifica l'acord d'extinció de la Fundació de la Comunitat Valenciana Colegio de Enseñanza Colomer Zurita.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6331

Data del DOGV
:   12-08-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/8554


Data del document
:   09-07-2010

Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 9 de juliol de 2010, de la consellera de Justícia i Administracions Públiques, per la qual es ratifica l'acord d'extinció de la Fundació de la Comunitat Valenciana Colegio de Enseñanza Colomer Zurita. [2010/8554]  
Vist l'expedient sobre ratificació, pel Protectorat, de l'Acord d'extinció adoptat pel Patronat de la Fundació de la Comunitat Valenciana Colegio de Enseñanza Colomer Zurita, resulten els següents,  
Fets  
Primer. En data 7 de juny de 2010, segons Registre d'Entrada de la Conselleria de Justícia i Administracions Públiques, senyora Concepción Gómez Ocaña, presidenta del Patronat de la Fundació de la Comunitat Valenciana Colegio de Enseñanza Colomer Zurita, d'ara en avant la Fundació, en nom i representació d'aquesta, va presentar escrit en què sol·licitava del Protectorat de Fundacions la ratificació de l'Acord del Patronat de la Fundació, de data 26 de maig de 2010, d'extinció a causa de la impossibilitat de realització del fi fundacional.  
Segon. Per Orde Ministerial del Ministeri d'Educació Nacional, de 2 de gener de 1958, es classifica com a beneficodocent de caràcter particular la Fundació instituïda a Morella, amb la denominació «Colegio de Enseñanza Colomer Zurita»  
L'objecte de la Fundació, segons els seus Estatuts inicials, ho constitueix un col·legi d'ensenyança per a la instrucció de la joventut i que el dit centre docent fóra dirigit pels pares de la Companyia de Jesús i, si no n'hi ha, pels pares escolapis.  
L'últim Patronat inscrit al Registre de Fundacions de la CV ho va ser per Resolució d'11 de juny de 2010, del secretari autonòmic de Justícia, i la seua composició és la següent:  
Presidenta: 1. La secretària autonòmica d'Educació, Concepción Gómez Ocaña. Vicepresident: 2. El director general d'Ordenació i Centres Docents de la Conselleria d'Educació, Rafael Carbonell Peris. Secretari no patró: Francisco-José Pascual Giménez. Tresorera: 3. La directora general de Règim Econòmic de la Conselleria d'Educació, la María José Vargas Molina. Vocals: 4. David Barelles Adsura; 5. José-Luis Arín Roig (designat pel Bisbat de Tortosa); 6. Joaquín Borrás Llorens; 7. El sotssecretari de la Conselleria d'Economia, Hisenda i Ocupació, José-Miguel Escrig Navarro; 8. Vicente Pablo Farnós de los Santos; 9. Lucía Martí Adell; 10. Francisco-Antonio Medina Candel; 11. Joaquín-Francisco Puig Ferrer; 12. Miguel-Ángel Mulet Taló; 13. Guillermo Sangüesa Teruel, i 14. José Vilar Mañanós.  
La dotació actual consisteix en un edifici siti a Morella, plaça de les Escoles Pies, núm. 4, de 11.285 m² de superfície construïda, que data del segle XIX.  
Tercer. La causa al·legada per a l'extinció de la Fundació és la impossibilitat de realització del fi fundacional, alhora que el seu objecte principal és el col·legi d'ensenyança situat en un immoble siti a Morella, el qual constitueix la dotació de la Fundació, que actualment no reuneix les condicions tècniques i normatives necessàries per a poder fer complir el fi fundacional, i que requerix de la realització d'una sèrie d'obres de rehabilitació no assumibles per la Fundació.  
Quart. Segons la documentació aportada, s'acorda destinar el citat immoble a la Diputació Provincial de Castelló, amb la condició que aquesta procedisca a la rehabilitació de l'edifici per al seu ús amb fins educatius i culturals. Així mateix, la Diputació assumeix el compromís de fer-se càrrec de satisfer els deutes meritats i pendents de pagament, així com d'aquelles despeses necessàries que es generen en el futur, per tal de continuar amb el procés d'extinció i liquidació.   
En aquest sentit, s'aporta certificat de l'Acord del Ple de la Diputació Provincial de Castelló, de data 25 de maig de 2010, consistent en l'acceptació dels compromisos següents:  
«a) La Diputació Provincial de Castelló es farà càrrec de satisfer els deutes meritats i pendents de pagament que figuren en l'annex a aquest acord i que queda incorporat a l'expedient, així com aquelles despeses necessàries com a conseqüència de la continuïtat del procés d'extinció i liquidació de la Fundació, com ara els de notària i registres, prèvia presentació del balanç de liquidació, aprovat pel Patronat de la Fundació, de conformitat amb l'article 26 de la Llei 8/1998, de 9 de desembre, de Fundacions de la Comunitat Valenciana. A aquest efecte la Diputació habilitarà els crèdits necessaris en el seu pressupost per a això.  
b) La Diputació Provincial de Castelló procedirà a la rehabilitació de l'immoble d'acord amb la dotació que en cada exercici econòmic acorde consignar amb aquesta finalitate en el pressupost.  
c) Els béns i drets de la Fundació, una vegada incorporats al patrimoni de la Diputació Provincial de Castelló, seran destinats a fins educatius i culturals, sempre que aquests formen part de les competències de la Diputació».  
Cinqué. Amb data 11 de juny de 2010, la Secció de Comptabilitat emet un informe sobre l'extinció i liquidació de la Fundació en sentit favorable i, en particular, pel que fa a la cessió del romanent a la Diputació Provincial de Castelló.  
Sisé. La Comissió de Protectorat, en la sessió de 28 de juny de 2010, emet informe favorable, entre altres, el punt del dia corresponent a la ratificació de l'Acord d'Extinció de la Fundació, en els termes expressats en els apartats precedents.  
Fonaments de dret  
Primer. L'article 11 del Decret 19/2009, de 3 de novembre, del President de la Generalitat, pel que es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel que s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria li correspon exercir, entre altres, les competències en matèria de fundacions.  
Segon. L'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana l'exerceix la conselleria competent en matèria de fundacions, i que correspon al conseller la titularitat del Protectorat, sense perjuí de la possibilitat de la seua delegació o desconcentració.  
Tercer. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions serà regida pel que disposen els articles 31 i 32 de la Llei 50/2002, de 26 de desembre, de Fundacions:  
«Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjuí del que disposen els articles 29 i 30 de la present Llei.  
d) Quan així resulte de la fusió a què es referix l'article anterior.  
e) Quan concórrega qualsevol altra causa prevista en l'acte constitutiu o en els Estatuts.  
f) Quan concórrega qualsevol altra causa establida en les lleis.  
Article 32. Formes d'extinció  
1. En el supòsit del paràgraf a), de l'article anterior, la Fundació serà extingida de ple dret.  
2. En els supòsits previstos en els paràgrafs b), c) i e) de l'article anterior, l'extinció de la Fundació requerirà l'Acord del Patronat ratificat pel Protectorat. Si no haguera acord del Patronat, o aquest fóra ratificat pel Protectorat o pel Patronat, segons els casos.  
3. En el supòsit del paràgraf f), de l'article anterior, es requerirà resolució judicial motivada.  
4. L'acord d'extinció o, si és el cas, la resolució judicial, s'inscriuran en el corresponent Registre de Fundacions».  
Quart. L'article 26 de la Llei 8/1998, de 9 de desembre, de Fundacions de la Comunitat Valenciana, estableix:  
«1. L'extinció de la Fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que serà realitzat pel Patronat de la Fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel Patronat i sotmés a la ratificació pel Protectorat.  
Recaiguda aquesta, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar al Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'acompanyarà el certificat de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions, a què es referix l'apartat següent. No obstant això, la baixa de la fundació al Registre, si resulten operacions pendents d'execució o formalització, hauran de ser dutes a terme pel Protectorat.  
2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen sigut designats en el negoci fundacional o en els Estatuts de la fundació extingida. Si no n'hi ha, aquesta destinació podrà ser decidida, en favor de les mateixes fundacions i entitats mencionades, pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir aqueix comesa.  
3. Les fundacions constituïdes per persones juridicopúbliques podran preveure en els seus Estatuts que els béns i drets resultants de la liquidació revertisquen al seu fundador».  
Cinqué. Per tot això, a la vista de la documentació presentada, i d'acord amb allò que ha informat la Comissió de Protectorat, de data 28 de juny de 2010, no s'aprecia motiu per a la denegació de la ratificació sol·licitada.  
Vistos els preceptes legals citats i la resta de generals de pertinent aplicació, resolc:  
Primer  
Ratificar l'Acord d'extinció de la Fundació de la Comunitat Valenciana Colegio de Enseñanza Colomer Zurita, adoptat pel seu Patronat, en data 26 de maig de 2010.  
Segon  
Inscriure al Registre de Fundacions de la Comunitat Valenciana la ratificació de l'Acord d'extinció de la Fundació de la Comunitat Valenciana Colegio de Enseñanza Colomer Zurita.  
Així mateix, haurà de procedir d'acord amb allò que s'ha indicat en el fonament de dret quart de la present Resolució, a l'efecte de liquidar la Fundació.  
Notifiqueu la present resolució, que és definitiva en via administrativa, amb l'advertiment que en contra podrà interposar-se recurs contenciós administratiu, davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua notificació, d'acord amb el que establix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar, si és el cas, recurs potestatiu de reposició, en el termini d'un mes davant de la consellera de Justícia i Administracions Públiques, així com qualsevol altre recurs que s'estime procedent.  
València, 9 de juliol de 2010.- La consellera de Justícia i Administracions Públiques: Paula Sánchez de León Guardiola.